Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Ķīnas prezidents Sji Dzjiņpins plāno pēdējos gados lielāko valdības reorganizāciju, likvidējot vismaz 5% darbavietu, kas ir lielākais samazinājums kopš 1998.gada. Centrālās bankas funkciju pārņemšanai tiks izveidota finanšu uzraudzības komisija. Reorganizēs Zinātnes un tehnoloģiju ministriju, izveidojot atsevišķu institūciju, lai pārvaldītu valdībai pieejamos datus u.t.t. Ķīnas skatījumā ASV un Rietumi cenšas kavēt Ķīnas izaugsmi, īstenojot "ierobežošanas politiku". Pārstrukturēšana palīdzēšot Ķīnai ātrāk sasniegt pašpietiekamību augsta līmeņa tehnoloģijās.
 ===============================================
NATO ģenerālsekretārs Jenss Stoltenbergs trešdien brīdinājis, ka Krievijas karaspēks tuvākajās dienās var ieņemt Bahmutu, par kuru jau mēnešiem ilgi norisinās sīvas cīņas. Savukārt ASV Kara studiju institūta analītiķi uzskata, ka Krievijas karaspēks nespētu operatīvi izmantot Bahmutas sagrābšanu un, visticamāk, tam nav pietiekamu mehanizēto spēku, lai virzītos tālāk par Bahmutu. Pēc Bahmutas ieņemšanas Krievijas karaspēkam būtu jāizvēlas starp diviem atšķirīgiem uzbrukuma virzieniem: Kostjantiņivku apmēram 20 kilometrus no Bahmutas, vai uz Slovjansku un Kramatorsku, apmēram 40 kilometrus uz ziemeļrietumiem. Eksperti pieļauj, ka Krievijas karaspēkam, lai būtu vismaz kaut kādas izredzes uz panākumiem, būs jāizvēlas tikai viens no virzieniem, taču Ukrainas karaspēks ir nostiprinājis savas pozīcijas abos virzienos, un jebkurš mēģinājums virzīties pa šiem ceļiem, visticamāk, izmaksās ļoti dārgi.
 +++++++++++++++++++++++++++++++++++++++++++++++
Pēc saceltās ažiotāžas ap armijas pārtikas iepirkumu Aizsardzības ministrija plāno veidot iekšējās drošības biroju, kuram cita starpā būs arī operatīvās izziņas tiesības. Tā šodien Saeimas Pieprasījumu komisijā teica aizsardzības ministre Ināra Mūrniece (NA). Šāds birojs uzraudzītu amatpersonas, kas saistītas ar nozares pasūtījumiem un iepirkumiem, gan citām jomām. Viņa arī piebilda, ka biroja izveidošanai, iespējams, būs nepieciešami grozījumi regulējumā. Atgādināšu, ka Rojā reģistrēts uzņēmums "Zītari LZ" pērn decembrī ieguva 220 miljonus eiro vērtu līgumu par pārtikas piegādi NBS vajadzībām turpmākos piecus gadus.  +++++++++++++++++++++++++++++++++++++++++++++++
Gatavojoties 27. Vispārējiem latviešu Dziesmu un 17. Deju svētkiem, "Swedbank" apdrošinājusi svētku dalībniekus, organizatorus un brīvprātīgos par kopējo apdrošinājuma summu 400 miljoni eiro, aģentūrai LETA pavēstīja bankas pārstāvji. Polises segums ietvers nelaimes gadījumu, traumu un dzīvības apdrošināšanu svētku norises laikā. Tāpat "Swedbank" nodrošinās svētku pasākumu civiltiesisko apdrošināšanu par kopējo apdrošināšanas summu divi miljoni eiro. ===============================================
Šorīt sniegs un apledojums braukšanu pa valsts un reģionālajiem autoceļiem Rēzeknes un Ludzas apkārtnē krietni apgrūtināja. Tāpat apgrūtināti braukšanas apstākļi bija pa Daugavpils šoseju, ceļu Jēkabpils- Varakļāni, ceļu Grebņeva - Medumi, Kokneses šoseju un Daugavpils un Rēzeknes apvedceļiem.  Lai uzlabotu braukšanas apstākļus, ceļu uzturēšanas darbos iesaistītas 140 "Latvijas autoceļu uzturētāja" ziemas dienesta tehnikas vienības. ==============================================
Vakar noritēja Daugavpils pilsētas domes Pilsētas ekonomikas un attīstības komitejas priekšsēdētāja Igora Aleksejeva tikšanās ar Ķīnas rūpniecības pilsētas Huandžou Tirdzniecības un rūpniecības kameras pārstāvi Long Dži. Ķīna strauji paplašina savas rūpniecības un tirdzniecības intereses Ziemeļeiropā un Austrumeiropā un šajā sakarā ir ļoti ieinteresēta ciešākā sadarbībā ar Latviju, gorod.lv žurnālistiem sacīja Aleksejevs, apsolot, ka ir gatavs palīdzēt Latgales uzņēmējiem ar nepieciešamo informāciju kontaktu veidošanai. Starp citu, Long Dži kungs no pirmavotiem zina par mūsu reģionu un pat personīgi sponsorē paukošanas klubu Daugavpilī," sacīja Daugavpils pilsētas domes komitejas vadītājs. Arī rīt Long Ji iecerētas vairākas tikšanās Daugavpils domē, un, kas zin, varbūt pēc šīs vizītes Daugavpilij varētu būt jauna sadraudzības pilsēta ar 15 miljoniem iedzīvotāju, raksta gorod.lv ===============================================
Vakar bija jānotiek Preiļu novada pašvaldības izsludinātajai nomas tiesību izsolei Preiļu pils 1. stāva telpu daļai, tā tika organizēta Eiropas Savienības līdzfinansētā projekta aktivitātes “Preiļu pils 1. stāva atjaunošana komercdarbības attīstības nodrošināšana” ietvaros. Nomas objektam uz otro izsoli bija noteikta sākuma nomas maksa EUR 1653,00 gadā uz termiņu – 30 gadi. Izsole beigusies bez rezultāta – nebija pieteicies neviens pretendents, šādu informāciju mūsu radio sniedza Inta Klindžāne Preiļu novada pašvaldības Juridiskās un iepirkumu daļas vadītāja. ==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, bet radio Alise Plus studijā ar vissirsnīgākajiem 8.marta sveicieniem mūsu daiļajām klausītājām bija Juris Saukāns.